**Migrarea într-un ou**

*Maresalmusca*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Veneai pe rând, bucată cu bucată,

dar niciodată pe de-a-ntregul,

ba într-un cântec de fugaci pe versuri sfâșiată,

ba în picaje de lăstun negru,

veneai pe rând, bucată cu bucată,

zgâriată de ecoul nopților de huhurezi

ce te-ngropau sub umbra-mi de refrene încărcată

precum un os ascuns de câine prin livezi.

Ce crezi? mă întrebau scatiii curioși,

a mai crescut ceva în cuibu-ți de azi-noapte?

mă întrebau ciupindu-mă de-obrajii pistruiați, scorțoși,

în timp ce seva mi se transforma în lapte

să pot să te încheg bucată cu bucată

fără să știu ce formă trecătoare ai avut,

fără să știu dacă ești toată,

fără să-mi spui, să-mi fi cerut.